**Dal és klippremier – Anton Vezuv / These Boots Are Made For Walkin'**

**Nancy Sinatra These Boots Are Made For Walkin’ című klasszikusának new wave/punk feldolgozására forgatott fekete-fehér VHS klipet az Anton Vezuv. Az új szám már a második megjelenés a banda idén ősszel napvilágot látó feldolgozásalbumáról, ráadásul a Klinik kiadó Record Store Day alkalmából exkluzív, fehér vinylen megjelenő "Four Sad Songs." című lemezén is hallható lesz. A független hanglemezboltok nemzetközi napján, április 22-én az Anton Vezuv a Wave lemezboltban ad minikoncertet.**

Gyulai István, az Anton Vezuv frontembere az új kislemezről elmondta: *„Tavaly felkértek bennünket, hogy az új Nick Cave dokumentumfilm bemutatója után játsszuk el a zenész-dalszerző néhány dalát. Akkor került képbe a These Boots Are Made For Walkin', amelyet még a The Boys Next Door zenekarával többek között ő is feldolgozott. Eleinte nem akartam: azt hittem, nehezebb lesz egy őszinte punk hangulatot összedobnunk, de tévedtem. Annyira jól esett, hogy még sikongatni is kezdtem a refrénben, ez benne is maradt."*

A Jakab Péter rendezésében, valamint Kósa Péter operatőri munkájával készült videóklip a Beat on the Brat klubban forgott, a közönség soraiban pedig – mások mellett – olyan ismerős arcok is felbukkannak, mint Sarkadi Miklós, a Dope Calypso énekese, Mojzes Dóra divattervező, Miklós Milán, a Jazzékiel basszusgitárosa, vagy Hajba Áron, az ARONS Land Cargo Co. énekes-dalszerzője.

<https://www.youtube.com/watch?v=KoyDTKKpO5E>

A dal nemcsak a klipben jelenik meg: fizikailag április 22-től megvásárolható lesz a zenekart is kiadó Klinik 12″ vinyl split lemezén, ami extrán limitált darabszámban elérhető lesz a budapesti Wave és Musicland lemezboltokban, valamint online már előrendelhető a kiadó bandcamp oldaláról. A teljes kiadvány az alábbi linken meghallgatható, az Anton Vezuv, Musica Moralia, Norbert Kristof és az ARONS Land Cargo Co. egy-egy vadonatúj felvételével:

<https://klinik.bandcamp.com/album/four-sad-songs-split-album-2017>

fotó: Kósa Péter